በአገሪቱ  የህትመት  ኢንዱስትሪ የሚታዩትን ችግሮች ለመፍታት  ውይይት እየተካሄደ  ነው
በኢትዮጵያ የህትመት ኢንዱስትሪ የሚታዩትን ችግሮች ለመፍታት በዛሬው  ዕለት  ወይይት እየተካሄደ መሆኑ ተገለጸ ።የኢትዮጵያ ኢንቨስትመንት ኮሚሽን ከኢትዮጵያ አሳታሚዎችና አታሚዎች ማህበር ጋር በመተባበር  ባዘጋጀው የውይይት መድረክ በአገሪቱ ለህትመት ኢንዱስትሪ ዕድገት ማነቆ  የሆኑ ጉዳዮች  ተነስተዋል ።መንግሥት ለአገሪቱ የህትመት ኢንዱስትሪ አስፈላጊውን ትኩረት እንዳልሠጠውም በውይይቱ ተሳታፊዎች  ተገልጿል ።በኢትዮጵያ ኢንቨስትመንት ኮሚሽን የፖሊሲ አማካሪ የሆኑት ወይዘሮ ፋንቱ ፋሪስ  በወይይቱ ወቅት እንደገለጹት መንግሥት የአገር ውስጥ ባለሃብቶች በህትመትና ወረቀት  ኢንዱስትሪው በብዛት እንዲገቡና ዘርፉ ዕድገት እንዲያስመዘገብ የተለያዩ የተቀናጁ ጥናቶችን እያካሄደ ነው።እንደ ወይዘሮ ፋንቱ ገለጻ ከፍተኛ የውጭ  ምንዛሪ ወጥቶባቸው በውጭ አገራት ታትመው ወደ አገር ውስጥ የሚገቡ በርካታ የህትመት ውጤቶች በአገር ውስጥ እንዲታተሙ በማድረግ  በዘርፉ የሚወጣውን የውጭ ምንዛሪ ማስቀረት ይቻላል ብለዋል ።የኢትዮጵያ አሳታሚዎችና አታሚዎች ማህበር ፕሬዚዳንት አቶ ተካ ከበደ በበኩላቸው መንግሥት ለህትመት ኢንዱስትሪው አስፈላጊ የሆኑ ከውጭ የሚገቡ  ግብዓቶች እንዲሟሉ አስፈላጊውን ድጋፍ እያደረገ አይደለም  ብለዋል ።ከውጭ አገር  በሚገቡ  የህትመት  ግብዓቶች ላይ የሚጣሉ ተደራራቢ ግብሮች፣ የወረቀት ዋጋ መናር፣ የቴክኖሎጂ ኋላቀርነትና በዘርፉ የሠለጠነ የሰው ኃይል አለመኖር የህትመት ኢንዱስትሪው ዕድገት እንዳያስመዘገብ እንቅፋት የፈጠሩ ችግሮች መሆናቸውን አቶ ተካ  አስረድተዋል ።     